Уразавылда «могҗиза»

	Уразавылдагы картлар йорты җитәкчелеге, Халыкара хатын-кызлар көне уңаеннан, үзләрендә тәрбияләнүчеләр өчен “Могҗизалар кыры” исемле бәйрәм уены оештырды. Бу матур һәм кы-зыклы интеллектуаль чараны оешманың сәнгать җитәкчесе Афия Каюмова әзерләгән, ә Рәшит хәзрәт Хайретдинов җитәкчелегендәге Семочки авылы мәчете финанс ярдәм күрсәткән.	 Кызыл  Октябрь  район  администрациясе  башлыгы Халит Сөләйманов, социаль яклау идарәсе һәм картлар йорты директорлары Нелли Садретдинова белән Ринат  Каюмов  һәм  Семочки  мәчете  имамы  Рәшит хәзрәт биредәге хатын-кызларны тәбрик иткәннән соң, Уразавыл мәктәбенең 11 класс укучысы Альфина Ахсянова уенны башлап җибәрде, аның темасы безнең төбәктә үскән үсемлекләр турында булуын белдерде һәм  катнашучыларны  төп  кагыйдәләр  белән  таныштырып чыкты. Биредәге  уен  телевизор  экранында  күрсәтелгәненнән ким түгел иде, алып баручы да үз вазифасын зур осталык белән башкарды. Картларның мавыгып китеп уйнаганнарын күрү - үзе бер куаныч иде. Барабан артында баскан ханымнарны Афия апа уен башында ук чәчәк бәйләмнәре белән бүләкләде, ә тур ахырында һәр катнашучыга кыйммәтле бүләкләр тапшырды. 
	 Ришат РАМАЗАНОВ	
Туган як

	№ --- | 16.03.2018	


